ธปท.พบ “แบงก์ 20 บาท” แบบพอลิเมอร์มีปัญหา เร่งนำออกจากระบบ
"ธนาคารแห่งประเทศไทย" เร่งนำธนบัตรพอลิเมอร์ชนิดราคา 20 บาทออกจากระบบ หลังพบข้อบกพร่องการผลิต พร้อมย้ำธนบัตรดังกล่าวยังสามารถใช้ชำระหนี้ได้ตามกฎหมาย
"ธนาคารแห่งประเทศไทย" เร่งนำธนบัตรพอลิเมอร์ชนิดราคา 20 บาทออกจากระบบ หลังพบข้อบกพร่องการผลิต พร้อมย้ำธนบัตรดังกล่าวยังสามารถใช้ชำระหนี้ได้ตามกฎหมาย
29 ก.ย. 2565

นางสาววชิรา อารมย์ดี รองผู้ว่าการด้านบริหารธนาคารแห่งประเทศไทย หรือ ธปท. เปิดเผยว่า จากกรณีที่มีประชาชนพบธนบัตรพอลิเมอร์ ชนิดราคา 20 บาท มีลักษณะบกพร่องนั้น เบื้องต้นจากการตรวจสอบพบว่า ธนบัตรพอลิเมอร์ ชนิดราคา 20 บาทที่มีปัญหาเกิดจากเลขหมายไทยไม่ตรงกับเลขหมายอารบิก ซึ่งความผิดปกติดังกล่าวเกิดในธนบัตรล็อตที่จ้างบริษัท De La Rue International Limited (DLR) เป็นผู้ผลิต
เมื่อพบและยืนยันความผิดพลาดดังกล่าวแล้ว ธปท.ได้ระงับการจ่ายธนบัตรที่ยังคงเหลืออยู่ทันที ซึ่งจากการตรวจสอบเบื้องต้นของ DLR พบว่ากระบวนการผลิตมีข้อผิดพลาดที่ทำให้กระบวนการตรวจสอบตามปกติไม่สามารถตรวจพบได้
ทั้งนี้ ธปท. ยืนยันว่า ประชาชนยังสามารถใช้ธนบัตรดังกล่าวชำระหนี้ได้ตามกฎหมาย และสามารถนำธนบัตรดังกล่าวมาแลกกับธนาคารพาณิชย์ และสถาบันการเงินเฉพาะกิจต่างๆ ได้ตามปกติ
โดย ธปท.กำลังเร่งดำเนินการนำธนบัตรเหล่านี้ออกจากระบบ และอยู่ระหว่างการตรวจสอบรายละเอียดและหาสาเหตุเพิ่มเติมร่วมกับ DLR ตลอดจนจะดำเนินการตามสัญญาต่อไป ทั้งนี้ DLR ยืนยันว่าจะให้ความร่วมมือกับแบงก์ชาติอย่างเต็มที่ในการแก้ปัญหาจนถึงที่สุด